
Раздел  I

ТЕХНИЧЕСКИ СПЕЦИФИКАЦИИ
Преустройство на част от сграда - основно училище в детска градина и кухня на домашен социален патронаж в село Стефан Караджа, община Добричка
1. ПРЕДМЕТ НА ПОРЪЧКАТА: 

Изработка на инвестиционен проект за преустройство на част от сградата-училище в детска градина и кухня на домашен социален патронаж. Проектът се изработва във фаза: Технически проект, по части Архитектура, Конструктивна, Водоснабдяване и канализация, Електрическа, Енергийна ефективност, Пожарна безопасност. 
2. СЪЩЕСТВУВАЩО ПОЛОЖЕНИЕ: 
Сградите на училището, детската градина и кухнята на домашния социален патронаж (ДСП) са разположени в урегулиран поземлен имот (УПИ) IV , квартал 9. Сградата на училището е масивна едноетажна. 
Сградата, на училището, която ще се преустройва е масивна, едноетажна със застроена площ (ЗП) около 460 кв.м. Построена е преди 1940 година, като през 1996 год от южната страна е изпълнена пристройка със ЗП 120кв.м. От 2016 година сградата не се използва по предназначение. Сградата е с носещи тухлени зидове и дървена покривна конструкция. Предполага се, че основите са от каменна зидария. 
3. 
ЦЕЛИ И ОЧАКВАНИ РЕЗУЛТАТИ:  
Настоящата поръчка се възлага във връзка с необходимостта за детската градина и кухнята на ДСП да се осигурят помещения, отговарящи на съвременните изисквания.

Очакваният резултат от изпълнение на обществената поръчка е:

Изготвен инвестиционен проект във фаза Технически проект (ТП) в обхват и съдържание отговарящ на Закона за устройство на територия, Наредба №4 за обхвата и съдържанието на инвестиционните проекти и приложимите нормативни актове, вкл. Наредба № РД-02-20-3 от 21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата и Наредба №3 от 05.02.2007 год. за здравните изисквания към детските градини.

Капацитетът на детската градина е до 14 деца, а на кухнята за ДСП е 35 потребителя. Икономична реализация на инвестиционния проект – изискването е наложено във връзка с намаляванмето на броя на децата, обслужвани от детското заведение, както и намаляване на броя на лицата обслужвани от ДСП.
4. 
ДЕЙНОСТИ ПРЕДВИДЕНИ ЗА ИЗПЪЛНЕНИЕ

· Извършване на архитектурно, конструктивно и инсталационно заснемане на съществуващата сграда, като конструктивното и инсталационното заснемане може да се изпълнят във формата на становище от извършен оглед.

· Изготвяне на идеен проект по част архитектурна, отразяващ идеята на проектантите за преустройството. Може да се представят чертежи само за част архитектура, на електронен носител във формат pdf.

· Разглеждане и обсъждане на предложението на проектантите с Възложителя. 

· Изготвяне на фаза Технически проект по всички части.
5. 
ОБХВАТ НА ДЕЙНОСТИТЕ:

Обхватът на работа включва най-малко, но не се ограничава, в следните задължения на Изпълнителя по настоящата обществена поръчка:

5.1. Заснемане на съществуващата сграда - Извършване на архитектурно заснемане на цялата сграда; 
Оглед на конструкцията и изготвяне на конструктивно становище, с което освен информация за конструкцията се дават препоръки по отношение на степента на намеса в конструкцията и евентуалната необходимост от изграждане на нови конструктивни елементи; 

Оглед на електрическата инсталация и изготвяне на становище относно състоянието на силовата, осветителната и слаботоковите инсталации вкл. главното табло;

Оглед на водопроводната инсталация и изготвяне на становище относно необходимостта от извършване на ремонт на водомерната шахта, подмяна на площадковия водопров и изграждане на изгребна шахта.

По част енергийна ефективност - оглед на съществуващата сграда и установяване на съществуващите енергийни характеристики.
Изготвените становища по отношение на конструкцията и инсталациите се прилагат към идейният проект по част архитектура.

5.2. Изготвяне на идеен проект по част архитектурна.

В мащаб 1:100 се изготвят архитекрурно разпределение, което следва да отразява идеята на проектантския екип за преустройството. Възложителят допуска идейният проект да се представи само по част архитектурна, към която останалите проектанти прилагат становищата си, изготвени въз основа на огледа.

Разрези и фасади се представят само при положения, че се предвиждат промени на вида на покрива.

Идейният проект се представя в един екземпляр на хартия, като се допуска и да се представи на електронен носител във формат pdf. Представя се и кратка обяснителна записка, към която се прилагат становищата на проектантите по части Конструктивна, Електрическа, Водоснабдяване и канализация, и Енергийна ефективност.

5.3. Разглеждане и обсъждане на предложението на проектантите с Възложителя. 

Изискване на Възложителя е идеята на проектантите да се обсъди. Възложителят ще уведоми изпълнителя за датата на обсъждането, на което следва да присъства архитектът-проектант, а при необходимост и други проектанти.

5.4. Изготвяне на фаза Технически проект (ТП) по всички части.
Техническият проект се изготвя в обхват и съдържание отговарящ на Закона за устройство на територия, Наредба № РД-02-20-3 от 21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата, Наредба №4 за обхвата и съдържанието на инвестиционните проекти и приложимите нормативни актове, правила и норми вкл. Наредба №3 от 05.02.2007 год. за здравните изисквания към детските градини.

Проектът се представя в четири екземпляра на хартиен носител и във формат pdf, обяснителните записки освен на хартия и pdf се представят в doc, а КС и КСС – и в xls.
6. СРОК ЗА ИЗПЪЛНЕНИЕ НА ПОРЪЧКАТА:  

Срокът за изпълнение започва да тече след датата на подписване на договора за проектиране. Сроковете за изпълнение се определят в договора на база предложението на участника, определен за изпълнител.
В срока за изпълнение не се включва времето необходимо на Възложителя да разгнеда и приеме изработката.

Срокът за изработка на идейния проект и на техническия проект общо не може да бъде по-дълъг от 42 (четиридесет и два) календарни дни. 
Участниците следва да предложат времетраене на проектирането, като се съобразят с обема на работите, организацията, която предвиждат да приложат и евентуалните предпоставки, които биха им позволили да изпълнят проектирането за по-кратък срок от индикативно определения такъв.
7. ИЗПЪЛНИТЕЛ НА ПОРЪЧКАТА

Изпълнителят на поръчката следва да е проектант по смисъла на чл.162 от Закона за устройство на територията - юридическо лице, включващо в състава си физически лица, притежаващи необходимата проектантска правоспособност или екип физически лица, притежаващи необходимата проектантска правоспособност. 

Съгласно глава Двадесет и втора „Техническа правоспособност“ от Закона за устройство на територията 

1. физически лица могат да извършват проучвателни, проектантски, контролни, строителни и надзорни дейности, ако притежават техническа правоспособност съобразно придобитата им специалност и образователно-квалификационна степен.

2. юридически лица могат да извършват дейности по т.1, ако в състава им са включени физически лица със съответната техническа правоспособност.

3. технически правоспособни са лицата, получили дипломи от акредитирано висше училище с квалификация "архитект", "строителен инженер", "инженер", "урбанист" или "ландшафтен архитект".
4. чужденци и граждани на държави - членки на Европейския съюз, или на други държави - страни по Споразумението за Европейското икономическо пространство, на които е призната професионалната квалификация по реда на Закона за признаване на професионални квалификации, могат да извършват дейностите по т.1 в обхвата на квалификацията си при условията на Закона за камарите на архитектите и инженерите в инвестиционното проектиране.
Физическите лица, които изработват инвестиционния проект следва да застраховат професионалната си отговорност по реда на чл.171 или чл.171а или чл.173 от ЗУТ. 

8. ИЗИСКВАНИЯ
8.1. Предмет на проектирането

Сградата на училището в урегулиран поземлен имот (УПИ) IV, квартал 9 по плана на с.Стефан Караджа.Сградата е със застроена площ (ЗП) около 460 кв.м. 
Отчитайки малкия капацитет на детската градина изискване на Възложителя е за целите на преустройството да се използва част от сградата.
Капацитетът на детската градина е една група за до 14 деца. Капацитетът на кухнята за ДСП е до 35 потребителя. Няма тенденции за увеличаване на броя на децата и на потребителите на кухнята. Пероналът на детската градина се състои от 2 (две) лица - педагогически персонал и 2 (две) лица непедагогически персонал; Персоналът на кухнята за ДСП се състои от 2 (две) лица – домакин и готвач.

8.2. Общи изисквания:

Проектното решение следва да е в съответствие с изискванията за детски градини, поставени в част Първа „Общи изисквания“ и Част втора „Сгради за образование и наука“ и да осигурява възможно най-икономичния начин за реализиране на инвестиционното намерение.
Необходимо е с проекта да се даде възможност за етапно изпълнение: като първи етап –преместване на децата т.е. да се изградят помещенията, които ще обитават децата, като втори етап, помещения за персонал, сервизни помещения и кухня за ДСП.

Към всяка част на инвестиционния проект, която предвижда изпълнение на строителни и монтажни работи се изготвя подробна количествена сметка (КС) и количествена и стойностна сметка (КСС). Допуска се КСС за всички части на инвестиционния проект да се представи общо в част „Проектно сметна документация“ (ПСД).
8.3. Специфични изисквания:

Предвид разпоредбата на чл.1, ал.2 и чл.2, ал.2 от Наредба № РД-02-20-3 от 21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата (Наредба № РД-02-20-3) Възложителят определя следните допълнителни специфични изисквания:
· Помещенията се предвиждат съгласно изискванията на наредбата, като се обособяват:

· Занималня с кът за хранене и спалня с площ около 100 кв.м. (чл.59, ал.2 от Наредба № РД-02-20-3);

· Зоната за спорт и музика да се обедини в едно помещение със зоната за игрова култура и изобразително изкуство. Площ на помещението 80-100кв.м.
· Административните и медицинските помещения са съгласно чл.61 от Наредба № РД-02-20-3. Площите на помещенията, могат да са с до 15% по-малки, съгласно чл. 61, ал.2 от Наредба № РД-02-20-3. За персонала да се предвиди само канцелария. Изолационното помещение се комбинира със здравния кабинет. Битовото помещение е общо за педагогическия, непедагогическия и за персонала, обслужващ кухнята.
· Пералня, с отделен вход, състояща се от пералня, сушилня, гладачна и складове за чисто и мръсно бельо. Предвид малкия брой деца, които ще обслужва, вместо складове може да се предвидят шкафове и всички уреди да бъдат разположени в едно помещение, но при спазване на условието потоците с мръсно и чисто бельо да не се пресичат.

· Кухненският блок се проектира в съответствие с изискванията на нормативните актове в областта на хигиетаната на храните и здравните изисквания към детските ясли, детските градини и детските кухни. Специфични изисквания във връзка със съвместяването на къхнята на детската градина и кухнята за ДСП:

Общи за двете кухни са помещенията за: 
· складове за продуктите: за зеленчуци и плодове; за пакетирани хранителни стоки (консерви и бакалия). Помещенията са общи, но се осигурява възможност за отделни стелажи); 
· склад за амбалаж;
· хладилниците за продуктите, като се предвиди и т.н. междинен хладилник, в който ще се поставят продуктите, които ще се приготвят на следващия ден;

· първична обработка на зеленчуци и плодове; 

· първична обработка на яйца; на птици; на месо; на риба, като могат да са в едно помещение, но с необходимите умивални и на различни маси с прегради с височина 1,5 метра;
· топла кухня, но с отделни уреди за готвене;

· умивалня за кухненска посуда.
Отделно се предвиждат:

· умивалня за посудата на децата;

· умивалня за транспортна посудата (сефертаси) на ДСП;

· разливно за ДСП и изход за готовата храна.

Основно изискване е да не се пресичат потоците на суровини, готова продукция и отпадъци, както и на готова храна и мръсни съдове.
· Повърхностите на стени, тавани и подове, дограма, стационарно обзавеждане и др.  са в съответствие с нормативните изисквания;

· Инсталациите и експлоатационните показатели са съгласно Наредба № РД-02-20-3.

· Възложителят изисква да се предвидят две възможности за отопление: с твърдо гориво и с подходящи климатици.

· Класът на значимост се определя от Наредба № РД-02-20-2 от 27.01.2012 г. за проектиране на сгради и съоръжения в земетръсни райони;

8.4. Обем и съдържание на проекта

Проектът се изработва с обхват и съдържание съгласно Наредба №4 за обхвата и съдържанието на инвестиционните проекти и в съответствие с действащата нормативна уредба – Закон за устройство на територията и приложимите подзаконови нормативни актове и правилата и нормативите за проектиране включително нормите за осигуряване на достъпна среда, пожарна безопасност, енергийна ефективност, опазване на околната среда и др. Проектът да отговаря на изискванията на Наредба №4 за обхвата и съдържанието на инвестиционните проекти, Наредба № РД-02-20-3 от 21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата, Наредба №3 от 05.02.2007 год. за здравните изисквания към детските градини, Закона за храните, Наредба №1 от 26.01.2016год. за хигиената на храните и всички приложими норми, правила и нормативи.
Обемът и съдържанието - текстова и графична част, включително и детайли, трябва да осигуряват безпроблемно изпълнение на включените в тях строителни и монтажни работи. 

Проектното решение трябва да осигури изпълнението на работите, без да се нанасят щети на околната среда, както и да предвиди (когато е възможно) използване на съвременни технологии и материали.

Проектът се разработва в следните задължителни части:

· Архитектура

· Конструктивна
· Водоснабдяване и канализация

· Електрическа

· Пожарна безопасност

· Отопление, вентилация и климатизация

· Енергийна ефективност

· План за безопасност и здраве
· Проектно-сметна документация или КС и КСС към всяка част.
Съгласно чл.15, ал.1, т.3 от Наредба за управление на строителните отпадъци и за влагане на рециклирани строителни материали не се изготвя План за управление на строителните отпадъци.
8.5. Други специфични изисквания към някои от частите на инвестиционния проект:

· част „КОНСТРУКЦИИ“

на база извършен оглед или обследване се преставя становище относно конструкцията на цялата сграда;

при доказана необходимост и след уведомление на възложителя може да се разработи конструктивен проект. В този случай към част конструкции се прилага оценка за съответствието, извършена от физическо лице, упражняващо технически контрол по част "Конструктивна", включено в списък, изготвен и ежегодно актуализиран от Камарата на инженерите в инвестиционното проектиране, който се обнародва в "Държавен вестник", или в еквивалентен списък или регистър, поддържан от компетентен орган в държава - членка на Европейския съюз, или в друга държава - страна по Споразумението за Европейското икономическо пространство. Лицето, упражняващо технически контрол, подписва всички документи - графични и текстови, по част "Конструктивна" на инвестиционния проект.
· Част „ВОДОСНАБДЯВАНЕ И КАНАЛИЗАЦИЯ“

Проектира се нова изгребна шакта, при положение, че съществуващата не може да поеме отпадъчните води от детската градина и кухнята за ДСП. Да се проектира водомерна шахта и нова площадкова ВиК инсталация.
· Части ЕЛЕКТРИЧЕСКА, ОТОПЛЕНИЕ, ВЕНТИЛАЦИЯ и КЛИМАТИЗАЦИЯ и ЕНЕРГИЙНА ЕФЕКТИВНОСТ

Да се предвидят активни мерки за енергийна ефективност на преустройваната част на сградата.
·  Част ЕЛЕКТРИЧЕСКА.

В допълнение към изискуемите инсталации да се проектира и видеонаблюдение.
Проектантът съгласува изготвения проект с експлоатационните дружества и контролните органи. Възложителят заплаща еднократно съответните такси след представяне на фактура. Второ разглеждане на проекта от съответния орган е за сметка на проектанта.

